title: Neuvoston päätös 2008/633/YOS, tehty 23 päivänä kesäkuuta 2008 , jäsenvaltioiden nimeämien viranomaisten ja Europolin pääsystä tekemään hakuja viisumitietojärjestelmästä (VIS) terrorismirikosten ja muiden vakavien rikosten torjumiseksi, havaitsemiseksi ja tutkimiseksi

text:
               13.8.2008

               FI

               Euroopan unionin virallinen lehti

               L 218/129

      NEUVOSTON PÄÄTÖS 2008/633/YOS,
   tehty 23 päivänä kesäkuuta 2008,
   jäsenvaltioiden nimeämien viranomaisten ja Europolin pääsystä tekemään hakuja viisumitietojärjestelmästä (VIS) terrorismirikosten ja muiden vakavien rikosten torjumiseksi, havaitsemiseksi ja tutkimiseksi
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan b alakohdan ja 34 artiklan 2 kohdan c alakohdan,
   ottaa huomioon komission ehdotuksen,
   ottaa huomioon Euroopan parlamentin lausunnon,
   sekä katsoo seuraavaa:

               (1)

               Viisumitietojärjestelmä on perustettu viisumitietojärjestelmän (VIS) perustamisesta 8 päivänä kesäkuuta 2004 tehdyllä neuvoston päätöksellä 2004/512/EY (1) jäsenvaltioiden välistä viisumitietojen vaihtoa varten. Viisumitietojärjestelmän perustaminen on eräs vapauteen, turvallisuuteen ja oikeuteen perustuvaan alueeseen liittyvien Euroopan unionin politiikkojen keskeisistä aloitteista. Viisumitietojärjestelmän tarkoituksena olisi oltava yhteisen viisumipolitiikan täytäntöönpanon parantaminen, ja sillä olisi myös edistettävä sisäistä turvallisuutta ja terrorismin torjuntaa selkeästi määritellyissä ja valvotuissa olosuhteissa.

               (2)

               Neuvosto hyväksyi istunnossaan 7 päivänä maaliskuuta 2005 päätelmät, joiden mukaan, jotta ”tavoite parantaa sisäistä turvallisuutta ja terrorismin torjuntaa voitaisiin saavuttaa täysimääräisesti”, sisäisestä turvallisuudesta vastaaville jäsenvaltioiden viranomaisille olisi taattava pääsy viisumitietojärjestelmään ”silloin kun ne työskentelevät rikosten ehkäisemisen ja havaitsemisen ja asiaa koskevien tutkimusten alalla, terroriteot ja niiden uhka mukaan lukien”, ”siten, että siinä noudatetaan tiukasti henkilötietojen suojaa koskevia sääntöjä”.

               (3)

               Terrorismin ja muiden vakavien rikosten torjunnassa on erittäin tärkeää, että viranomaisilla on omalla toimialallaan käytössään mahdollisimman täydelliset ja ajanmukaiset tiedot. Jäsenvaltioiden toimivaltaiset viranomaiset tarvitsevat tietoja tehtäviensä hoitamiseksi. Viisumitietojärjestelmään sisältyvät tiedot saattavat olla tarpeen terrorismin ja vakavien rikosten ehkäisemisessä ja torjunnassa, ja sen vuoksi nimettyjen viranomaisten olisi voitava saada niitä käyttöönsä, jollei tässä päätöksessä muuta säädetä.

               (4)

               Eurooppa-neuvosto on todennut, että Europol on avainasemassa kansainvälisen rikollisuuden tutkimiseen liittyvässä jäsenvaltioiden viranomaisten välisessä yhteistyössä tukemalla unioninlaajuista rikosten ehkäisemistä, analysointia ja tutkintaa. Tämän vuoksi myös Europolilla olisi oltava pääsy viisumitietojärjestelmän tietoihin oman tehtäväalueensa osalta ja Euroopan poliisiviraston perustamisesta 26 päivänä heinäkuuta 1995 tehdyn yleissopimuksen (2) mukaisesti.

               (5)

               Tämä päätös täydentää viisumitietojärjestelmästä (VIS) ja lyhytaikaista oleskelua varten myönnettäviä viisumeja koskevasta jäsenvaltioiden välisestä tietojenvaihdosta 9 päivänä heinäkuuta 2008 annettua Euroopan parlamentin ja neuvoston asetusta (VIS-asetus) (EY) N:o 767/2008 (3), jäljempänä ’viisumitietojärjestelmää koskeva asetus’, sillä tässä päätöksessä luodaan Euroopan unionista tehdyn sopimuksen VI osaston mukainen oikeusperusta, joka antaa nimetyille jäsenvaltioiden viranomaisille ja Europolille pääsyn viisumitietojärjestelmään.

               (6)

               On tarpeen nimetä jäsenvaltioiden toimivaltaiset viranomaiset ja keskusyhteyspisteet, joiden kautta tietokantaan pääsee, ja pitää luetteloa nimettyjen viranomaisten operatiivisista yksiköistä, jotka on valtuutettu tekemään hakuja viisumitietojärjestelmästä terrorismirikosten ja muiden eurooppalaisesta pidätysmääräyksestä ja jäsenvaltioiden välisistä luovuttamismenettelyistä 13 päivänä kesäkuuta 2002 tehdyssä neuvoston puitepäätöksessä 2002/584/YOS (4) tarkoitettujen vakavien rikosten torjumiseksi, havaitsemiseksi ja tutkimiseksi. On olennaisen tärkeää varmistaa, että viisumitietojärjestelmään pääsyä varten asianmukaisesti valtuutettu henkilöstö rajataan niin, että järjestelmään pääsevät vain henkilöt, jotka tarvitsevat tietoja ja joilla on asianmukaiset tiedot tietoturva- ja tietosuojasäännöistä.

               (7)

               Nimettyjen viranomaisten yksiköiden olisi tehtävä viisumitietojärjestelmään pääsyä koskevat pyynnöt keskusyhteyspisteille. Näiden olisi sitten käsiteltävä nämä pyynnöt tarkistettuaan, että kaikki tietojärjestelmään pääsyn ehdot täyttyvät. Poikkeuksellisissa kiireellisissä tapauksissa keskusyhteyspisteiden olisi käsiteltävä pyynnöt välittömästi ja suoritettava tarkistus jälkikäteen.

               (8)

               Viisumitietojärjestelmän tietojen käsittelyn olisi oltava tapauskohtaista henkilötietojen suojaamiseksi ja erityisesti automaattisen järjestelmään pääsyn poissulkemiseksi. Tällaisesta erityistapauksesta on kyse erityisesti silloin, kun hakujen tekeminen tiedoista liittyy johonkin erityiseen tapahtumaan tai vakavaan rikokseen liittyvään vaaraan tai yhteen tai useampaan henkilöön, jonka osalta on vakavia perusteita uskoa hänen tekevän tai tehneen terrorismirikoksia tai vakavia rikoksia tai olevan merkityksellisessä yhteydessä yhteen tai useampaan tällaiseen henkilöön. Nimettyjen viranomaisten ja Europolin olisi sen vuoksi tehtävä hakuja viisumitietojärjestelmän sisältämistä tiedoista ainoastaan, jos niillä on perustellut syyt uskoa, että haulla saadaan tietoja, joilla edistetään merkittävästi vakavien rikosten torjumista, havaitsemista tai tutkimista.

               (9)

               Kun ehdotettu puitepäätös rikosasioissa tehtävissä poliisi- ja oikeudellisessa yhteistyössä käsiteltävien henkilötietojen suojaamisesta on tullut voimaan, sitä olisi sovellettava tämän päätöksen mukaisesti käsiteltäviin henkilötietoihin. Ennen kuin puitepäätöksen sääntöjä sovelletaan ja niiden täydentämiseksi on kuitenkin annettava asianmukaisia säännöksiä tarpeellisen tietosuojan varmistamiseksi. Kunkin jäsenvaltion olisi varmistettava lainsäädännössään riittävä tietosuojan taso, joka vastaa vähintään yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 tehdyssä Euroopan neuvoston yleissopimuksessa sekä ihmisoikeuksien ja perusvapauksien suojaamiseksi tehdyn sopimuksen 8 artiklan mukaisessa vastaavassa oikeuskäytännössä sekä, niiden jäsenvaltioiden osalta, jotka ovat sen ratifioineet, Euroopan ihmisoikeussopimukseen 8 päivänä marraskuuta 2001 tehdyssä lisäpöytäkirjassa määrättyä tasoa, ja otettava huomioon Euroopan neuvoston ministerikomitean 17 päivänä syyskuuta 1987 antama suositus R (87) 15 henkilötietojen käyttämisestä poliisitoimen alalla.

               (10)

               Tämän päätöksen soveltamisen seurannan tehokkuutta olisi arvioitava säännöllisin väliajoin.

               (11)

               Jäsenvaltiot eivät voi riittävällä tavalla toteuttaa tämän päätöksen tavoitteita, jotka ovat velvoitteiden ja ehtojen määrittäminen jäsenvaltioiden nimettyjen viranomaisten ja Europolin pääsylle tekemään hakuja viisumitietojärjestelmän tiedoista, vaan ne voidaan toiminnan laajuuden ja vaikutusten vuoksi saavuttaa paremmin Euroopan unionin tasolla, joten neuvosto voi toteuttaa toimenpiteitä Euroopan unionista tehdyn sopimuksen 2 artiklassa tarkoitetun ja Euroopan yhteisön perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on näiden tavoitteiden saavuttamiseksi tarpeen.

               (12)

               Euroopan unionista tehdyn sopimuksen 47 artiklan mukaisesti tämä päätös ei vaikuta Euroopan yhteisön toimivaltaan, erityisesti sellaisena kuin se on määritetty asetuksessa (EY) N:o 767/2008 tai yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetussa Euroopan parlamentin ja neuvoston direktiivissä 95/46/EY (5).

               (13)

               Tällä päätöksellä kehitetään sellaisia Schengenin säännöstön määräyksiä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (6) mukaisesti. Yhdistynyt kuningaskunta ei sen vuoksi osallistu päätöksen tekemiseen, päätös ei sido Yhdistynyttä kuningaskuntaa eikä päätöstä sovelleta siihen.

               (14)

               Tällä päätöksellä kehitetään sellaisia Schengenin säännöstön määräyksiä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (7) mukaisesti. Irlanti ei sen vuoksi osallistu tämän päätöksen antamiseen, päätös ei sido Irlantia eikä päätöstä sovelleta siihen.

               (15)

               Euroopan unionin jäsenvaltioiden lainvalvontaviranomaisten välisen tietojen ja tiedustelutietojen vaihdon yksinkertaistamisesta 18 päivänä joulukuuta 2006 tehdyn neuvoston puitepäätöksen 2006/960/YOS (8) mukaisesti niiden jäsenvaltioiden toimivaltaiset viranomaiset, joiden nimetyillä viranomaisilla on pääsy viisumitietokantaan tämän päätöksen nojalla, voivat kuitenkin antaa viisumitietokannassa olevia tietoja Yhdistyneelle kuningaskunnalle ja Irlannille. Yhdistyneen kuningaskunnan ja Irlannin kansallisissa viisumirekistereissä olevia tietoja voidaan antaa toisten jäsenvaltioiden toimivaltaisille lainvalvontaviranomaisille. Yhdistyneen kuningaskunnan ja Irlannin keskusviranomaisten suora pääsy viisumitietokantaa edellyttää, ottaen huomioon kyseisten maiden tämänhetkisen osallistumisen Schengenin säännöstöön, yhteisön ja näiden jäsenvaltioiden välistä sopimusta, jota on mahdollisesti täydennettävä muilla säännöillä, joilla määritetään tietokantaan pääsemistä koskevat ehdot ja menettelyt.

               (16)

               Islannin ja Norjan osalta tällä päätöksellä, lukuun ottamatta 7 artiklaa, kehitetään Euroopan unionin neuvoston sekä Islannin tasavallan ja Norjan kuningaskunnan välillä viimeksi mainittujen osallistumisesta Schengenin säännöstön täytäntöönpanoon, soveltamiseen ja kehittämiseen tehdyssä sopimuksessa (9) tarkoitetun Schengenin säännöstön sellaisia määräyksiä, jotka kuuluvat tietyistä mainitun sopimuksen yksityiskohtaisista soveltamissäännöistä tehdyn neuvoston päätöksen 1999/437/EY (10) 1 artiklan B kohdassa tarkoitettuun alaan.

               (17)

               Sveitsin osalta tällä päätöksellä, lukuun ottamatta 7 artiklaa, kehitetään Euroopan unionin, Euroopan yhteisön ja Sveitsin valaliiton välillä allekirjoitetussa sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen tarkoitetun Schengenin säännöstön sellaisia määräyksiä, jotka kuuluvat neuvoston päätöksen 1999/437/EY 1 artiklan B kohdassa ja neuvoston päätöksen 2004/849/EY (11) 4 artiklan 1 kohdassa tarkoitettuun alaan.

               (18)

               Tämä päätös, lukuun ottamatta sen 6 artiklaa, on vuoden 2003 liittymisasiakirjan 3 artiklan 2 kohdassa ja vuoden 2005 liittymisasiakirjan 4 artiklan 2 kohdassa tarkoitettu Schengenin säännöstöä kehittävä tai muuten siihen liittyvä säädös.

               (19)

               Tässä päätöksessä kunnioitetaan perusoikeuksia ja noudatetaan erityisesti Euroopan unionin perusoikeuskirjassa esitettyjä periaatteita,

         ON PÄÄTTÄNYT SEURAAVAA:
   1 artikla
   Kohde ja soveltamisala
   Tässä päätöksessä säädetään edellytykset, joiden mukaisesti nimetyt jäsenvaltioiden viranomaiset ja Euroopan poliisivirasto (Europol) voivat päästä tekemään hakuja viisumitietojärjestelmästä (Visa Information System, VIS) terrorismirikosten ja muiden vakavien rikosten torjuntaa, havaitsemista ja tutkintaa varten.
   2 artikla
   Määritelmät
   1.   Tässä päätöksessä tarkoitetaan:

               a)

               ’viisumitietojärjestelmällä (VIS)’ päätöksellä 2004/512/EY perustettua viisumitietojärjestelmää;

               b)

               ’Europolilla’ Euroopan poliisiviraston perustamisesta 26 päivänä heinäkuuta 1995 tehdyllä yleissopimuksella, jäljempänä ’Europol-yleissopimus’, perustettua Euroopan poliisivirastoa;

               c)

               ’terrorismirikoksilla’ tekoja, jotka kansallisessa lainsäädännössä määritellään rikoksiksi ja ovat terrorismin torjumisesta 13 päivänä kesäkuuta 2002 tehdyn neuvoston puitepäätöksen 2002/475/YOS (12) 1–4 artiklassa mainittuja tai niitä vastaavia rikoksia;

               d)

               ’vakavilla rikoksilla’ rikoksia, jotka ovat puitepäätöksen 2002/584/YOS 2 artiklan 2 kohdassa tarkoitettuja tai niitä vastaavia rikoksia;

               e)

               ’nimetyillä viranomaisilla’ jäsenvaltioiden viranomaisia, jotka ovat vastuussa terrorismirikosten ja muiden vakavien rikosten torjunnasta, havaitsemisesta tai tutkinnasta ja jotka jäsenvaltiot ovat nimenneet 3 artiklan mukaisesti.

         2.   Lisäksi sovelletaan asetuksen (EY) N:o 767/2008 määritelmiä.
   3 artikla
   Nimetyt viranomaiset ja keskusyhteyspisteet
   1.   Jäsenvaltioiden on nimettävä 2 artiklan 1 kohdan e alakohdassa tarkoitetut viranomaiset, jotka ovat tämän päätöksen nojalla oikeutettuja pääsemään viisumitietojärjestelmän tietoihin.
   2.   Kunkin jäsenvaltion on pidettävä luetteloa nimetyistä viranomaisista. Kunkin jäsenvaltion on 2 päivään joulukuuta 2008 mennessä annettava komissiolle ja neuvoston pääsihteeristölle ilmoitus nimetyistä viranomaisistaan ja se voi milloin tahansa muuttaa ilmoitustaan tai korvata sen toisella ilmoituksella.
   3.   Kunkin jäsenvaltion on nimettävä yksi tai useampi keskusyhteyspiste, jonka kautta viisumitietojärjestelmään pääsy tapahtuu. Jäsenvaltiot voivat perustuslaissa annettuja tai oikeudellisia vaatimuksiaan noudattaen nimetä useamman keskusyhteyspisteen organisaatio- ja hallintorakenteensa mukaisesti. Kunkin jäsenvaltion on 2 päivään joulukuuta 2008 mennessä annettava komissiolle ja neuvoston pääsihteeristölle ilmoitus keskusyhteyspisteistään ja se voi milloin tahansa muuttaa ilmoitustaan tai korvata sen toisella ilmoituksella.
   4.   Komissio julkaisee 2 ja 3 kohdassa tarkoitetut ilmoitukset Euroopan unionin virallisessa lehdessä.
   5.   Kukin jäsenvaltio pitää kansallisella tasolla luetteloa nimettyjen viranomaisten operatiivisista yksiköistä, joilla on pääsy viisumitietojärjestelmään keskusyhteyspisteiden kautta.
   6.   Ainoastaan operatiivisten yksiköiden asianmukaisesti valtuutetulla henkilöstöllä sekä keskusyhteyspisteillä on pääsy viisumitietojärjestelmään 4 artiklan mukaisesti.
   4 artikla
   Viisumitietojärjestelmään pääsyä koskeva menettely
   1.   Jos 5 artiklan mukaiset ehdot täyttyvät, 3 artiklan 5 kohdassa tarkoitetut operatiiviset yksiköt toimittavat kirjallisesti tai sähköisesti 3 artiklan 3 kohdassa tarkoitetuille keskusyhteyspisteille perustellun pyynnön päästä viisumitietojärjestelmään. Saatuaan pyynnön keskusyhteyspisteet tarkistavat, täyttyvätkö 5 artiklassa tarkoitetut edellytykset järjestelmään pääsemiseksi. Jos kaikki edellytykset täyttyvät, keskusyhteyspisteen asianmukaisesti valtuutettu henkilöstö käsittelee pyynnöt. Viisumitietojärjestelmästä haetut tiedot on välitettävä 3 artiklan 5 kohdassa tarkoitetuille operatiivisille yksiköille niin, että tietoturvallisuutta ei vaaranneta.
   2.   Poikkeuksellisissa kiireellisissä tapauksissa keskusyhteyspisteet voivat vastaanottaa kirjallisia, sähköisiä tai suullisia pyyntöjä. Siinä tapauksessa niiden on käsiteltävä pyynnöt välittömästi ja tarkistettava vasta jälkikäteen, täyttyvätkö kaikki 5 artiklan ehdot, myös se, että kyse oli poikkeuksellisesta kiireellisestä tapauksesta. Tämä jälkikäteinen tarkistus on tehtävä viipymättä sen jälkeen, kun pyyntö on käsitelty.
   5 artikla
   Jäsenvaltioiden nimettyjen viranomaisten viisumitietojärjestelmään pääsyä koskevat ehdot
   1.   Nimetyillä viranomaisilla on pääsy tekemään hakuja viisumitietojärjestelmän tiedoista toimivaltansa rajoissa ja seuraavien ehtojen täyttyessä:

               a)

               järjestelmän tiedoista tehtävien hakujen on oltava tarpeen terrorismirikosten tai muiden vakavien rikosten torjuntaa, havaitsemista tai tutkintaa varten;

               b)

               järjestelmän tiedoista tehtävien hakujen on oltava tarpeen tietyssä yksittäistapauksessa;

               c)

               on perusteltua aihetta uskoa, että viisumitietojärjestelmän tiedoista tehtävä haku edistää merkittävästi jonkin kyseessä olevan rikoksen torjuntaa, havaitsemista tai tutkintaa.

         2.   Viisumitietojärjestelmästä tehtävät haut on rajoitettava koskemaan jotakin seuraavista hakemustiedoissa olevista viisumitietojärjestelmän tiedoista:

               a)

               nykyinen sukunimi, sukunimi syntymähetkellä, aiempi sukunimi tai aiemmat sukunimet; etunimi tai etunimet; sukupuoli; syntymäaika, -paikka ja -maa;

               b)

               nykyinen kansalaisuus ja kansalaisuus syntymähetkellä;

               c)

               matkustusasiakirjan laji ja numero, asiakirjan myöntänyt viranomainen ja myöntämispäivä sekä voimassaolon päättymispäivä;

               d)

               suunnitellun oleskelun pääkohde ja kesto;

               e)

               matkan tarkoitus;

               f)

               suunniteltu saapumis- ja lähtöpäivä;

               g)

               ensimmäinen suunniteltu maahantulopaikka tai kauttakulkureitti;

               h)

               asuinpaikka;

               i)

               sormenjäljet;

               j)

               viisumityyppi ja viisumitarran sarjanumero;

               k)

               tiedot henkilöstä, joka on kutsunut hakijan ja/tai ilmoittanut vastaavansa tämän ylläpitokustannuksista oleskelun ajan.

         3.   Viisumitietojärjestelmästä tehdyn haun tuottaessa osuman voidaan tutustua kaikkiin 2 kohdassa lueteltuihin tietoihin sekä

               a)

               kaikkiin muihin hakemuslomakkeesta saatuihin tietoihin;

               b)

               valokuviin;

               c)

               tietoihin, jotka koskevat myönnettyä, evättyä, mitätöityä, peruutettua tai pidennettyä viisumia.

         6 artikla
   Sellaisen jäsenvaltion nimettyjen viranomaisten pääsyä viisumitietojärjestelmään koskevat ehdot, jonka osalta asetus (EY) N:o 767/2008 ei ole tullut vielä voimaan
   1.   Sellaisen jäsenvaltion nimettyjen viranomaisten, jonka osalta asetus (EY) N:o 767/2008 ei ole tullut vielä voimaan, pääsy tekemään hakuja viisumitietojärjestelmän tiedoista tapahtuu niiden toimivallan puitteissa ja

               a)

               5 artiklan 1 kohdassa tarkoitetuin ehdoin; sekä

               b)

               esittämällä asianmukaisesti perusteltu kirjallinen tai sähköinen pyyntö sellaisen jäsenvaltion nimetylle viranomaiselle, johon asetusta (EY) N:o 767/2008 sovelletaan; kyseinen viranomainen pyytää yhtä tai useampaa kansallista keskusyhteyspistettään tekemään haun viisumitietojärjestelmästä.

         2.   Jäsenvaltion, jonka osalta asetus (EY) N:o 767/2008 ei ole vielä tullut voimaan, on annettava viisumitietonsa niiden jäsenvaltioiden käyttöön, joihin asetusta (EY) N:o 767/2008 sovelletaan, asianmukaisesti perustellun kirjallisen tai sähköisen pyynnön perusteella edellyttäen, että 5 artiklan 1 kohdassa säädettyjä ehtoja noudatetaan.
   3.   Jäljempänä olevaa 8 artiklan 1 sekä 3–6 kohtaa, 9 artiklan 1 kohtaa, 10 artiklan 1 ja 3 kohtaa, 12 artiklaa sekä 13 artiklan 1 ja 3 kohtaa sovelletaan vastaavasti.
   7 artikla
   Europolin pääsyä viisumitietojärjestelmään koskevat ehdot
   1.   Europolilla on pääsy tekemään hakuja viisumitietojärjestelmän tiedoista toimivaltansa puitteissa, ja

               a)

               jos se on tarpeen Europol-yleissopimuksen 3 artiklan 1 kohdan 2 alakohdan mukaisten tehtävien suorittamiseksi ja Europol-yleissopimuksen 10 artiklassa tarkoitettua analysointityötä varten; tai

               b)

               jos se on tarpeen Europol-yleissopimuksen 3 artiklan 1 kohdan 2 alakohdan mukaisten tehtävien suorittamiseksi ja Europol-yleissopimuksen 10 artiklassa tarkoitettua yleisluonteista ja strategista analysointityötä varten, edellyttäen, että Europol muuttaa viisumitietojärjestelmän tiedot nimettömiksi ennen tällaista käsittelyä ja säilyttää ne muodossa, josta rekisteröityä henkilöä ei voi enää tunnistaa.

         2.   Edellä olevaa 5 artiklan 2 ja 3 kohtaa sovelletaan vastaavasti.
   3.   Europolin on tämän päätöksen soveltamiseksi nimettävä asianmukaisesti valtuutetuista Europolin virkamiehistä koostuva erikoisyksikkö toimimaan keskusyhteyspisteenä, jonka kautta voidaan tehdä hakuja viisumitietojärjestelmästä.
   4.   Europolin viisumitietojärjestelmästä tekemien hakujen perusteella saamien tietojen käsittelyyn on saatava suostumus tiedot viisumitietojärjestelmään tallentaneelta jäsenvaltiolta. Suostumus on hankittava kyseisessä jäsenvaltiossa sijaitsevan Europolin kansallisen yksikön kautta.
   8 artikla
   Henkilötietojen suojaaminen
   1.   Tämän päätöksen mukaisesti haettavien henkilötietojen käsittelyyn sovelletaan seuraavia sääntöjä ja tietoja hakevan jäsenvaltion lainsäädäntöä. Tämän päätöksen mukaisesti haettavien henkilötietojen käsittelyn osalta kunkin jäsenvaltion on varmistettava lainsäädännössään asiaankuuluva tietosuojan taso, joka vastaa vähintään yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 tehdyssä Euroopan neuvoston yleissopimuksessa sekä, niiden jäsenvaltioiden osalta, jotka ovat ratifioineet sen, mainittuun yleissopimukseen liitetyssä 8 päivänä marraskuuta 2001 lisäpöytäkirjassa määrättyä tasoa, sekä otettava huomioon Euroopan neuvoston ministerikomitean 17 päivänä syyskuuta 1987 antama suositus R (87) 15 henkilötietojen käyttämisestä poliisitoimen alalla.
   2.   Europolin tämän päätöksen nojalla suorittama henkilötietojen käsittely on toteutettava Europol-yleissopimuksen ja sen täytäntöönpanosääntöjen mukaisesti ja yleissopimuksen 24 artiklalla perustetun yhteisen valvontaviranomaisen valvonnassa.
   3.   Tämän päätöksen nojalla viisumitietojärjestelmästä haettuja henkilötietoja saa käsitellä vain terrorismirikosten tai muiden vakavien rikosten torjuntaa, havaitsemista, tutkintaa tai niistä syytteeseenpanoa varten.
   4.   Tämän päätöksen nojalla viisumitietojärjestelmästä haettuja henkilötietoja ei saa siirtää kolmansiin maihin tai kansainvälisille järjestöille eikä saattaa niiden saataville. Poikkeuksellisissa kiireellisissä tapauksissa tällaisia tietoja voidaan kuitenkin siirtää kolmansiin maihin tai kansainvälisille järjestöille taikka saattaa niiden saataville, kuitenkin yksinomaan terrorismirikosten ja muiden vakavien rikosten torjumiseksi ja havaitsemiseksi ja tämän päätöksen 5 artiklan 1 kohdassa asetetuin ehdoin, edellyttäen että tiedot viisumitietojärjestelmään tallentanut jäsenvaltio suostuu tähän, ja tiedot siirtävän tai saataville asettavan jäsenvaltion lainsäädännön mukaisesti. Jäsenvaltioiden on kansallisen lainsäädäntönsä mukaisesti varmistettava, että siirroista pidetään kirjaa, ja annettava kirjanpito kansallisten tietosuojaviranomaisten saataville pyynnöstä. Asetuksen (EY) N:o 767/2008 mukaisesti viisumitietojärjestelmään tiedot tallentaneen jäsenvaltion tiedonsiirtoon sovelletaan kyseisen jäsenvaltion lainsäädäntöä.
   5.   Yhden tai useamman sellaisen toimivaltaisen elimen, jonka tehtävänä kansallisen lainsäädännön mukaisesti on valvoa tämän päätöksen mukaisesti nimettyjen viranomaisten suorittamaa henkilötietojen käsittelyä, on valvottava tämän päätöksen nojalla tapahtuvan henkilötietojen käsittelyn laillisuutta. Jäsenvaltioiden on varmistettava, että näillä elimillä on riittävät valmiudet suorittaa niille tämän päätöksen nojalla uskotut tehtävät.
   6.   Edellä 5 kohdassa tarkoitettujen elinten on varmistettava, että tämän päätöksen nojalla suoritettava henkilötietojen käsittely tarkastetaan vähintään joka neljäs vuosi ja soveltuvin osin kansainvälisten tarkastuskäytäntöjen mukaisesti.
   7.   Jäsenvaltioiden ja Europolin on annettava 2 ja 5 kohdassa tarkoitetuille toimivaltaisille elimille mahdollisuus hankkia tarvittavat tiedot, jotta ne voivat suorittaa tämän artiklan mukaiset tehtävänsä.
   8.   Ennen kuin viisumitietojärjestelmän käyttöön oikeutettujen viranomaisten henkilökunta voi käsitellä viisumitietojärjestelmään tallennettuja tietoja, sen on saatava asianmukaista koulutusta tietoturva- ja tietosuojasäännöistä ja tietoa asiaan liittyvistä rikoksista ja seuraamuksista.
   9 artikla
   Tietoturva
   1.   Vastuussa olevan jäsenvaltion on varmistettava tietojen turvallisuus sinä aikana, kun ne siirretään nimetyille viranomaisille ja kun nämä vastaanottavat ne.
   2.   Kunkin jäsenvaltion on toteutettava tarvittavat turvallisuustoimenpiteet tämän päätöksen nojalla viisumitietojärjestelmästä haettavien ja sen jälkeen tallennettavien tietojen osalta, erityisesti jotta:

               a)

               tiedot suojataan fyysisesti, muun muassa laatimalla varautumissuunnitelmia kriittisen infrastruktuurin suojaamiseksi;

               b)

               estetään luvaton pääsy kansallisiin laitoksiin, joissa jäsenvaltio säilyttää tietoja (laitoksiin pääsyn valvonta);

               c)

               estetään tietojen siirtämisesstä käytettävien välineiden luvaton lukeminen, jäljentäminen, muuttaminen tai poistaminen (tietovälineiden valvonta);

               d)

               estetään tallennettujen henkilötietojen luvaton tarkastelu, muuttaminen ja poistaminen (tallentamisen valvonta);

               e)

               estetään viisumitietojärjestelmästä saatujen tietojen luvaton käsittely (tietojen käsittelyn valvonta);

               f)

               varmistetaan, että henkilöillä, joilla on viisumitietojärjestelmän käyttöoikeus, on pääsy ainoastaan tietoihin, joita heidän käyttöoikeutensa koskee, yksilöllisten ja ainutkertaisten käyttäjätunnusten avulla ja luottamuksellisia käyttömuotoja käyttäen (tietoihin pääsyn valvonta);

               g)

               varmistetaan, että kaikki viranomaiset, joilla on viisumitietojärjestelmän käyttöoikeus, luovat niille henkilöille, joilla on pääsy tietoihin ja lupa käyttää niitä, profiilit, joissa esitetään heidän tehtävänsä ja vastuualueensa, ja saattavat nämä käyttäjäprofiilit pyynnöstä viipymättä 8 artiklan 5 kohdassa tarkoitettujen kansallisten valvontaviranomaisten saataville (henkilöprofiilit);

               h)

               varmistetaan, että on mahdollista tarkastaa ja määritellä, mille elimille henkilötietoja voidaan siirtää tiedonsiirtolaitteita käyttäen (tiedonsiirron valvonta);

               i)

               varmistetaan, että voidaan tarkastaa ja määritellä, mitä tietoja viisumitietojärjestelmästä on haettu, milloin niitä on käsitelty, kuka niitä on käsitellyt ja missä tarkoituksessa (tietojen tallentamisen valvonta);

               j)

               estetään erityisesti asianmukaista salaustekniikkaa käyttäen henkilötietojen luvaton lukeminen ja jäljentäminen sinä aikana, kun ne siirretään viisumitietojärjestelmästä (kuljetuksen valvonta);

               k)

               valvotaan tässä kohdassa tarkoitettujen turvatoimien tehokkuutta ja toteutetaan tarvittavat sisäiseen valvontaan liittyvät organisatoriset toimenpiteet sen varmistamiseksi, että tätä päätöstä noudatetaan (sisäinen valvonta).

         10 artikla
   Korvausvastuu
   1.   Henkilöllä tai jäsenvaltiolla, jolle on aiheutunut vahinkoa lainvastaisesta tietojenkäsittelystä tai jostain tämän päätöksen vastaisesta teosta, on oikeus saada vahingosta vastuussa olevalta jäsenvaltiolta korvaus aiheutuneesta vahingosta. Kyseinen jäsenvaltio vapautuu tästä vastuusta osittain tai kokonaan, jos se osoittaa, ettei se ole vastuussa vahingon aiheuttaneesta tapahtumasta.
   2.   Jos viisumitietojärjestelmälle aiheutuu vahinkoa siitä, ettei jokin jäsenvaltio ei ole noudattanut tämän päätöksen mukaisia velvoitteitaan, tämä jäsenvaltio on velvollinen korvaamaan tällaisen vahingon, paitsi jos ja siltä osin kuin jokin toinen viisumitietojärjestelmään osallistuva jäsenvaltio on jättänyt toteuttamatta kohtuulliset toimenpiteet vahingon ehkäisemiseksi tai sen vaikutusten rajoittamiseksi mahdollisimman vähiin.
   3.   Jäsenvaltiota vastaan esitettyihin korvausvaatimuksiin, jotka koskevat 1 ja 2 kohdassa tarkoitettua vahinkoa, sovelletaan vastaajana olevan jäsenvaltion kansallista lainsäädäntöä.
   11 artikla
   Sisäinen valvonta
   Jäsenvaltioiden on varmistettava, että jokainen viranomainen, jolla on oikeus käyttää viisumitietojärjestelmän tietoja, toteuttaa tämän päätöksen noudattamisen edellyttämät toimenpiteet ja tekee tarvittaessa yhteistyötä 8 artiklan 5 kohdassa tarkoitettujen kansallisten elinten kanssa.
   12 artikla
   Seuraamukset
   Jäsenvaltioiden on toteutettava tarvittavat toimenpiteet sen varmistamiseksi, että tämän päätöksen säännösten vastaisesta viisumitietojärjestelmän tietojen käytöstä määrätään seuraamuksia, mukaan lukien hallinnollisia ja/tai rikosoikeudellisia seuraamuksia, jotka ovat tehokkaita, oikeasuhteisia ja varoittavia.
   13 artikla
   Viisumitietojärjestelmän tietojen säilyttäminen kansallisissa tiedostoissa
   1.   Viisumitietojärjestelmästä peräisin olevia tietoja saadaan säilyttää kansallisissa tiedostoissa ainoastaan silloin, kun se on yksittäistapauksessa tarpeen tässä päätöksessä säädettyjen tarkoitusten ja asiaan kuuluvien säännösten mukaisesti, tietosuojasäännökset mukaan lukien, eikä pidempään kuin se on yksittäistapauksessa tarpeen.
   2.   Edellä oleva 1 kohta ei vaikuta jäsenvaltion kansallisen lainsäädännön säännöksiin, jotka koskevat jäsenvaltion nimettyjen viranomaisten suorittamaa sellaisten tietojen tallentamista kansallisiin tiedostoihinsa, jotka kyseinen jäsenvaltio on tallentanut viisumitietojärjestelmään asetuksen (EY) N:o 767/2008 mukaisesti.
   3.   Edellä olevan 1 ja 2 kohdan vastaista tietojen käyttöä pidetään väärinkäyttönä kunkin jäsenvaltion kansallisen lainsäädännön mukaisesti.
   14 artikla
   Oikeus tutustua tietoihin, oikaista niitä ja poistaa ne
   1.   Henkilön oikeus tutustua viisumitietojärjestelmästä tämän päätöksen nojalla saatuihin itseään koskeviin tietoihin määräytyy sen jäsenvaltion lainsäädännön mukaan, jossa kyseinen henkilö käyttää tätä oikeuttaan.
   2.   Jos kansallisessa lainsäädännössä niin säädetään, kansallinen valvontaviranomainen päättää, luovutetaanko tiedot ja minkälaisin menettelyin.
   3.   Muu jäsenvaltio kuin se, joka on tallentanut tiedot viisumitietojärjestelmään asetuksen (EY) N:o 767/2008 mukaisesti, voi luovuttaa tallennettuja tietoja koskevia tietoja ainoastaan, jos se antaa tiedot tallentaneelle jäsenvaltiolle ensin tilaisuuden esittää kantansa.
   4.   Tietoja ei luovuteta rekisteröidylle, mikäli tämä on välttämätöntä tietoihin liittyvän laillisen toimenpiteen suorittamiseksi tai kolmansien osapuolten oikeuksien tai vapauksien suojelemiseksi.
   5.   Jokaisella on oikeus saada asiavirheitä sisältävät itseään koskevat tiedot oikaistuiksi tai oikeudettomasti tallennetut itseään koskevat tiedot poistetuiksi. Jos nimetty viranomainen saa tällaisen pyynnön tai jos sillä on muuta näyttöä, joka antaa aihetta olettaa, että viisumitietojärjestelmän tiedot ovat virheellisiä, sen on välittömästi ilmoitettava asiasta tiedot viisumitietojärjestelmään tallentaneen jäsenvaltion viisumiviranomaiselle, jonka on tarkistettava kyseiset tiedot ja tarvittaessa oikaistava tai poistettava ne välittömästi asetuksen (EY) N:o 767/2008 24 artiklan mukaisesti.
   6.   Asianomaiselle henkilölle on ilmoitettava mahdollisimman pian ja joka tapauksessa viimeistään 60 päivän kuluessa siitä päivästä, jona hän on pyytänyt tietoja, tai aikaisemmin, jos kansallisessa lainsäädännössä niin säädetään.
   7.   Asianomaiselle henkilölle on ilmoitettava mahdollisimman pian, mihin toimenpiteisiin tietojen oikaisemista tai poistamista koskevan pyynnön johdosta on ryhdytty, ja joka tapauksessa viimeistään kolmen kuukauden kuluessa siitä päivästä, jona hän on pyytänyt tietojen oikaisemista tai poistamista tai aikaisemmin, jos kansallisessa lainsäädännössä niin säädetään.
   8.   Kenellä tahansa on kussakin jäsenvaltiossa oltava oikeus panna vireille kanne tai tehdä kantelu sellaisen jäsenvaltion toimivaltaisille viranomaisille tai tuomioistuimelle, joka on evännyt häneltä tässä artiklassa säädetyn oikeuden tutustua häntä koskeviin tietoihin, oikaista niitä tai poistaa ne.
   15 artikla
   Kustannukset
   Kunkin jäsenvaltion ja Europolin on perustettava tämän päätöksen täytäntöönpanemiseksi vaadittava tekninen infrastruktuuri ja ylläpidettävä sitä omalla kustannuksellaan sekä vastattava kustannuksista, joita viisumitietojärjestelmään pääsystä aiheutuu tätä päätöstä sovellettaessa.
   16 artikla
   Tietojenkäsittelytapahtumien kirjaaminen
   1.   Kunkin jäsenvaltion ja Europolin on varmistettava, että kaikista tietojenkäsittelytapahtumista, jotka aiheutuvat viisumitietojärjestelmästä tämän päätöksen nojalla tehdyistä hauista, pidetään kirjaa hakujen hyväksyttävyyden tarkastamiseksi, tietojenkäsittelyn lainmukaisuuden valvomiseksi sekä sisäisen valvonnan harjoittamiseksi, jotta voidaan varmistaa järjestelmän moitteeton toiminta, tietojen eheys ja tietoturvallisuus.
   Tästä kirjanpidosta on käytävä ilmi

               a)

               tiedonhaun täsmällinen tarkoitus 5 artiklan 1 kohdan a alakohdan mukaisesti, mukaan lukien kyseessä olevan terrorismirikoksen tai vakavan rikoksen nimike, ja Europolin osalta tiedonhaun täsmällinen tarkoitus 7 artiklan 1 kohdan mukaisesti;

               b)

               asiakirjan kansalliset viitetiedot;

               c)

               haun päivämäärä ja täsmällinen kellonaika;

               d)

               tarvittaessa maininta, että on sovellettu 4 artiklan 2 kohdassa mainittua menettelyä;

               e)

               hakuperusteena käytetyt tiedot;

               f)

               haun tuloksena saatujen tietojen laji;

               g)

               kansallisten sääntöjen tai Europol-yleissopimuksen sääntöjen mukaisesti haun suorittaneen virkamiehen ja haun tai lähetyksen määränneen virkamiehen tunnus.

         2.   Tällaisia henkilötietoja sisältäviä kirjauksia saadaan käyttää ainoastaan tietosuojaan liittyvään tietojenkäsittelyn lainmukaisuuden valvontaan sekä tietoturvallisuuden varmistamiseen. Jäljempänä 17 artiklassa tarkoitettuun seurantaan ja arviointiin voidaan käyttää ainoastaan muista kuin henkilötietoja sisältäviä kirjauksia.
   3.   Nämä kirjatut tiedot on suojattava asianmukaisesti niiden luvattoman käytön ja väärinkäytön estämiseksi, ja ne on tuhottava vuoden kuluttua asetuksen (EY) N:o 767/2008 23 artiklan 1 kohdassa tarkoitetun säilytysajan päättymisestä, jollei niitä tarvita jo aloitetuissa 2 kohdassa tarkoitetuissa valvontamenettelyissä.
   17 artikla
   Seuranta ja arviointi
   1.   Asetuksessa (EY) N:o 767/2008 tarkoitettu tietokantaa hallinnoiva viranomainen varmistaa, että käytettävissä on järjestelmiä, joiden avulla voidaan seurata viisumitietojärjestelmän tämän päätöksen nojalla toteutuneen toiminnan tuloksia, kustannustehokkuutta, turvallisuutta ja palvelujen laatua suhteessa asetettuihin tavoitteisiin.
   2.   Tietokantaa hallinnoivalla viranomaisella on oltava käytössään teknistä ylläpitoa varten tarvittavat viisumitietojärjestelmässä suoritettua tietojenkäsittelyä koskevat tiedot.
   3.   Kahden vuoden kuluttua siitä, kun viisumitietojärjestelmä on otettu käyttöön ja sen jälkeen kahden vuoden välein tietokantaa hallinnoiva viranomainen antaa Euroopan parlamentille, neuvostolle ja komissiolle kertomus viisumitietojärjestelmän tämän päätöksen mukaisesta teknisestä toiminnasta. Kertomuksessa esitetään muun muassa tietoja viisumitietojärjestelmän suorituskyvystä suhteessa komission etukäteen määrittämiin määrällisiin indikaattoreihin, ja erityisesti 4 artiklan 2 kohdan tarpeellisuudesta ja käytöstä.
   4.   Kolmen vuoden kuluttua siitä, kun viisumitietojärjestelmä on otettu käyttöön ja sen jälkeen neljän vuoden välein komissio laatii yleisarvioinnin viisumitietojärjestelmän tämän päätöksen nojalla toteutuneesta toiminnasta. Yleisarvioinnissa tarkastellaan saavutettuja tuloksia suhteessa tavoitteisiin ja arvioidaan tämän päätöksen perustana olevien periaatteiden pätevyyttä, tämän päätöksen soveltamista viisumitietojärjestelmään, viisumitietojärjestelmän turvallisuutta ja tulevan toiminnan edellytyksiä. Komissio toimittaa arviointikertomukset Euroopan parlamentille ja neuvostolle.
   5.   Jäsenvaltioiden ja Europolin on toimitettava tietokantaa hallinnoivalle viranomaiselle ja komissiolle 3 ja 4 kohdassa tarkoitettujen kertomusten laatimiseen tarvittavat tiedot. Tiedot eivät saa vaarantaa toimintamenetelmiä eikä niihin saa sisältyä tietoja, joista paljastuu nimettyjen viranomaisten lähteitä, henkilöstön jäseniä tai tutkimuksia.
   6.   Tietokantaa hallinnoivan viranomaisen on toimitettava komissiolle 4 kohdassa tarkoitettujen yleisarviointien laatimiseen tarvittavat tiedot.
   7.   Komissio vastaa tietokantaa hallinnoivan viranomaisen toiminnan aloittamista edeltävän siirtymäkauden ajan 3 kohdassa tarkoitettujen kertomusten laatimisesta ja toimittamisesta.
   18 artikla
   Voimaantulo ja soveltamispäivä
   1.   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   2.   Päätöstä sovelletaan neuvoston määrittämästä päivästä heti, kun komissio on ilmoittanut neuvostolle, että asetus (EY) N:o 767/2008 on tullut voimaan ja että sitä voidaan soveltaa täysimääräisesti.

      Neuvoston pääsihteeristö julkaisee kyseisen päivämäärän Euroopan unionin virallisessa lehdessä.
      Tehty Luxemburgissa 23 päivänä kesäkuuta 2008.

            Neuvoston puolesta

            Puheenjohtaja

         I. JARC

      (1)  EUVL L 213, 15.6.2004, s. 5.

      (2)  EYVL C 316, 27.11.1995, s. 2, oikaisu EYVL C 301, 30.9.1998, s. 9. Yleissopimus sellaisena kuin se on viimeksi muutettuna kyseisen yleissopimuksen muuttamisesta tehdyllä pöytäkirjalla (EUVL C 2, 6.1.2004, s. 3).

      (3)  Katso tämän virallisen lehden sivu 60.

      (4)  EYVL L 190, 18.7.2002, s. 1.

      (5)  EYVL L 281, 23.11.1995, s. 31, direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1).

      (6)  EYVL L 131, 1.6.2000, s. 43.

      (7)  EYVL L 64, 7.3.2002, s. 20.

      (8)  EUVL L 386, 18.12.2006, s. 89.

      (9)  EYVL L 176, 10.7.1999, s. 36.

      (10)  EYVL L 176, 10.7.1999, s. 31.

      (11)  Neuvoston päätös 2004/849/EY, tehty 25 päivänä lokakuuta 2004, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen allekirjoittamisesta Euroopan unionin puolesta sekä sopimuksen tiettyjen määräysten väliaikaisesta soveltamisesta (EUVL L 368, 15.12.2004, s. 26).

      (12)  EYVL L 164, 22.6.2002, s. 3.


title: Komission päätös, annettu 25 päivänä helmikuuta 2016, tieteellis-teknis-taloudellisen kalastuskomitean perustamisesta

text:
               26.2.2016

               FI

               Euroopan unionin virallinen lehti

               C 74/4

         KOMISSION PÄÄTÖS,
   annettu 25 päivänä helmikuuta 2016,
   tieteellis-teknis-taloudellisen kalastuskomitean perustamisesta
   (2016/C 74/05)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 26 artiklan,
   sekä katsoo seuraavaa:

               (1)

               Perussopimuksen 43 artiklalla Euroopan unionille ja sen jäsenvaltioille annetaan tehtäväksi laatia säännökset, jotka ovat tarpeen yhteisen kalastuspolitiikan (YKP) tavoitteiden saavuttamiseksi.

               (2)

               Unionin kalastus- ja vesiviljelypolitiikan täytäntöönpano edellyttää erittäin pätevien tieteellisten asiantuntijoiden apua erityisesti seuraavilla aloilla: meri- ja kalabiologia, pyydysteknologia, kalataloustiede, kalastuksen hallinta, kalastuksen, vesiviljelyn tai vastaavien alojen vaikutukset ekosysteemiin sekä kalastus- ja vesiviljelytietojen keruu, hallinnointi ja käyttö.

               (3)

               Sen vuoksi on tarpeen perustaa kalastus- ja vesiviljelyalan asiantuntijaryhmä sekä määritellä sen tehtävät ja kokoonpano. Edellisessä johdanto-osan kappaleessa tarkoitettua apua odotetaan komission perustamalta pysyvältä tieteellis-teknis-taloudelliselta kalastuskomitealta (Scientific, Technical and Economic Committee for Fisheries – STECF).

               (4)

               Komission olisi kuultava STECF-ryhmää YKP:n kehittämiseksi, tarvittaessa meren elollisten luonnonvarojen säilyttämisen ja hoidon kannalta merkittävistä kysymyksistä, jollaisia ovat muun muassa biologiset, taloudelliset, ympäristöön liittyvät, sosiaaliset ja tekniset tekijät, asetuksen (EU) N:o 1380/2013 26 artiklan mukaisesti. Ryhmän lausuntojen olisi perustuttava huippuosaamisen, riippumattomuuden, puolueettomuuden ja avoimuuden periaatteisiin.

               (5)

               STECF-ryhmän olisi koostuttava vaadittujen tehtävien suorittamisen suhteen sopivasta määrästä jäseniä. Ryhmän jäsenten olisi oltava erittäin päteviä, erikoistuneita ja riippumattomia asiantuntijoita, jotka valitaan objektiivisin perustein ja julkisella hakuilmoituksella. Heidät nimitetään yksityishenkilöinä, ja he antavat komissiolle lausuntoja, jotka ovat tarpeen yhteisen kalastuspolitiikan täytäntöön panemiseksi. On erittäin tärkeää, että ryhmä voi hyödyntää parhaalla mahdollisella tavalla niin unionissa kuin sen ulkopuolella saatavilla olevaa ulkopuolista asiantuntemusta, jos se on tarpeen erityiskysymyksiin vastaamiseksi.

               (6)

               Komissio ei voisi saavuttaa kaikkia unionin kalavarojen säilyttämisen ja kestävän hyödyntämisen poliittisia tavoitteita ilman erityisen STECF-ryhmän merkittävää panosta. YKP edellyttää, että päätöksenteko perustuu parhaisiin käytettävissä oleviin tieteellisiin lausuntoihin. Tämän vaatimuksen täyttymiseksi komission toimintapoliittisten ehdotusten on perustuttava parhaaseen saatavilla olevaan tieteelliseen tietoon. STECF-ryhmä asettaa tuoreimmat käytettävissä olevat tieteelliset tiedot saataville ja arvioi niitä, jotta komissiolla on käytettävissään luotettavat ja ajankohtaiset tosiseikkoihin perustuvat tieteelliset lausunnot EU:n yhteisen kalastuspolitiikan täytäntöönpanoa ja seurantaa varten. STECF-ryhmän lausuntoja vaaditaan nimenomaisesti muun muassa asetuksen (EU) N:o 1380/2013 2 artiklan 5 kohdan a alakohdassa, 3 artiklan c alakohdassa, 6 artiklan 2 kohdassa, 9 artiklan 1 ja 5 kohdassa, 10 artiklan 2 kohdan a alakohdassa ja 3 kohdassa, 11 artiklan 3 kohdassa, 15 artiklan 4 kohdan b alakohdassa ja 5 kohdan c alakohdassa, 18 artiklan 2, 3 ja 5 kohdassa, 28 artiklan 2 kohdan a alakohdassa, 29 artiklan 2 ja 4 kohdassa sekä 31 artiklan 4 kohdassa. STECF-ryhmä antaa lausuntoja myös seuraavilla aloilla: monivuotiset hoitosuunnitelmat, purkamisvelvoitetta koskevat toimenpiteet, monilajikalastuksen hoito, unionin kanta kansainvälisissä kalastusjärjestöissä sekä kestävää kalastusta koskevat kumppanuussopimukset kolmansien maiden kanssa. Tämän vuoksi kyseisten riippumattomien asiantuntijoiden olisi kulukorvauksen lisäksi saatava erityiskorvaus, joka on suhteutettu heille osoitettuihin erityistehtäviin ja kansainvälisten standardien mukainen.

               (7)

               Vaatimus parhaiden käytettävissä olevien tieteellisten lausuntojen asettamisesta saataville koskee myös STECF-ryhmän jäsenten vastuuta. Jäsenet tukevat komission yksiköitä antamalla tieteellisen panoksensa alueellisen ja kansainvälisen tason kokouksiin osana asetuksen (EU) N:o 1380/2013 18 artiklassa tarkoitettua lainsäädäntöprosessia. Näiden kokousten tulosten pohjalta jäsenvaltiot toimittavat komissiolle parhaisiin käytettävissä oleviin tieteellisiin lausuntoihin perustuvat yhteiset suositukset, joiden perusteella annetaan delegoituja säädöksiä tai täytäntöönpanosäädöksiä. Komission tehtävänä on helpottaa jäsenvaltioiden ja asiaankuuluvien tieteellisten elinten välistä yhteistyötä. STECF-ryhmä on tässä yhteydessä ensisijaisessa asemassa. Näin ollen STECF-ryhmän työskentely edistää tehokkaasti YKP:n tavoitteiden saavuttamista.

               (8)

               Olisi vahvistettava säännöt, joiden mukaisesti ryhmän jäsenet saavat antaa tietoja.

               (9)

               Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (2).

               (10)

               Aiemmin nimitettyjen ryhmän jäsenten olisi jatkettava tehtävässään, kunnes uudet jäsenet on nimitetty.

               (11)

               Komission päätös 2005/629/EY (3) olisi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Kohde
   Perustetaan tieteellis-teknis-taloudellinen kalastuskomitea, jäljempänä ’ryhmä’ tai ”STECF-ryhmä”.
   2 artikla
   Tehtävät
   Meren elollisten luonnonvarojen säilyttämisen ja hoidon alalla, mukaan lukien biologiset, taloudelliset, ympäristöön liittyvät, sosiaaliset ja tekniset tekijät, ryhmän tehtävänä on

               a)

               avustaa komissiota lainsäädäntöehdotusten, delegoitujen säädösten ja poliittisten aloitteiden valmistelussa;

               b)

               seurata alan politiikan kehitystä sekä edistää kokemusten ja hyvien toimintamallien vaihtoa.

         3 artikla
   Kuuleminen
   1.   Komissio voi kuulla ryhmää kaikissa kysymyksissä, jotka liittyvät meri- ja kalabiologiaan, pyydysteknologiaan, kalataloustieteeseen, kalastuksen hallintaan sekä kalastuksen, vesiviljelyn tai vastaavien alojen ekosysteemivaikutuksiin. Komissio voi vaatia, että lausunto annetaan tietyssä määräajassa. Komission yksiköiden suostumuksella ryhmä voi antaa komissiolle lausuntoja näistä asioista myös omasta aloitteestaan.
   2.   Ryhmän puheenjohtaja voi neuvoa komissiota kuulemaan ryhmää jostakin erityisestä kysymyksestä.
   4 artikla
   Jäsenten nimittäminen
   1.   Ryhmä koostuu vähintään 30:stä ja enintään 35 jäsenestä.
   2.   Jäsenet nimitetään yksityishenkilöinä. Heidän on toimittava riippumattomasti ja yleisen edun mukaisesti.
   3.   Meri- ja kalastusasioiden pääosaston pääjohtaja nimittää jäsenet sellaisten asiantuntijoiden joukosta, joilla on erityisosaamista 2 artiklassa ja 3 artiklan 1 kohdassa tarkoitetuilla aloilla ja jotka ovat vastanneet hakuilmoitukseen. Nimittämisen yhteydessä on mainittava päivä, jona jäsenet aloittavat toimikautensa. Ryhmän kokoonpanoa määrittäessään komissio pyrkii varmistamaan mahdollisimman pitkälle sukupuolten tasapuolisen edustuksen ja jäsenten tasapuolisen maantieteellisen jakautumisen, joka heijastaa kalastus- ja vesiviljelyalan monimuotoisuutta unionissa, ottaen huomioon valintamenettelyn lopputuloksen.
   4.   Jäsenet nimitetään kolmeksi vuodeksi. He toimivat tehtävässään toimikautensa päättymiseen asti, paitsi jos heille valitaan seuraajat 6 kohdan mukaisesti. Sama henkilö voidaan nimittää uudelleen. Jos ryhmän jäsenen seuraajaa ei ole nimitetty tai toimikautta uusittu kolmivuotiskauden päättymispäivään mennessä, ryhmän jäsen jatkaa tehtävässään, kunnes seuraaja nimitetään tai toimikausi uusitaan.
   5.   Soveltuvat hakijat, joita ei ole nimitetty, voidaan lisätä komission laatimaan varallaololuetteloon. Komissio voi valita varallaololuettelosta seuraajan jäsenelle, joka eroaa ryhmästä tämän artiklan 6 kohdan mukaisesti. Komissio pyytää hakijoilta suostumuksen ennen heidän nimiensä lisäämistä luetteloon. Seuraajat nimitetään samoin ehdoin kuin jäsenet.
   6.   Jäsenelle, joka ei pysty enää osallistumaan tehokkaasti ryhmän työhön, eroaa tehtävästään tai ei täytä tämän artiklan 3 kohdassa tai perustamissopimuksen 339 artiklassa mainittuja edellytyksiä, voidaan nimetä seuraaja jäljellä olevaksi toimikaudeksi.
   7.   Asiantuntijaryhmän jäsenten nimet julkaistaan komission asiantuntijaryhmien ja muiden vastaavien elinten rekisterissä, jäljempänä ’rekisteri’ (4).
   8.   Henkilötietoja kerättäessä, käsiteltäessä ja julkaistaessa noudatetaan asetusta (EY) N:o 45/2001.
   5 artikla
   Riippumattomuus
   1.   STECF-ryhmän jäsenyyttä hakevan asiantuntijan on ilmoitettava kaikista olosuhteista, jotka saattavat vaikuttaa hänen kykyynsä toimia riippumattomasti ja yleisen edun mukaisesti asetettaessa lausuntoja komission saataville tai joiden voidaan kohtuudella olettaa vaikuttavan siihen, mukaan lukien kaikki merkitykselliset olosuhteet, jotka liittyvät heidän perheenjäseniinsä. Komission yksiköt vaativat tällaisia asiantuntijoita toimittamaan hakumenettelyn yhteydessä ilmoituksen sidonnaisuuksista, jäljempänä ’DOI-lomake’, ja ansioluettelon. DOI-lomake sisältää kysymyksiä, joihin vastaamiseksi asiantuntijoiden on ilmoitettava kaikki vaaditun tehtävän suorittamisen kannalta merkitykselliset sidonnaisuudet. Jotta asiantuntija voitaisiin nimittää ryhmän jäseneksi, hänen on jätettävä asianmukaisesti täytetty DOI-lomake. Sidonnaisuuksia koskevien ilmoitusten on oltava julkisesti saatavilla niin kauan kuin asianomaiset asiantuntijat ovat ryhmän jäseniä.
   2.   Jos asiasta vastaava komission yksikkö toteaa DOI-lomakkeiden arvioinnin perusteella, ettei eturistiriitoja ole, asianomainen asiantuntija voidaan nimittää yksityishenkilönä edellyttäen, että hänellä on tarvittava asiantuntemus.
   3.   Jäsenten on ilmoitettava toimivaltaisille komission yksiköille mahdollisimman pian kaikista aiemmin annetuissa tiedoissa tapahtuneista muutoksista ja tällaisessa tapauksessa välittömästi toimitettava täytettynä uusi DOI-lomake, jossa selostetaan näitä muutoksia.
   6 artikla
   Toiminta
   1.   STECF-ryhmä valitsee jäsentensä joukosta puheenjohtajan ja kaksi varapuheenjohtajaa yksinkertaisella enemmistöllä kolmivuotiskaudeksi. Ryhmän puheenjohtaja ja varapuheenjohtajat voidaan valita samaan tehtävään enintään kahdeksi perättäiseksi kaudeksi.
   2.   Ryhmän puheenjohtaja voi nimetä esittelijöitä ryhmän jäsenten joukosta. Erityisen monimutkaisia monitieteisiä kysymyksiä varten voidaan nimetä useampi kuin yksi esittelijä.
   3.   Komission yksiköt voivat kutsua käsiteltävänä olevaa asiaa hyvin tuntevia ryhmän ulkopuolisia asiantuntijoita osallistumaan tilapäisesti ryhmän tai alaryhmän työskentelyyn (ulkopuoliset asiantuntijat).
   4.   Erityisten kysymysten tarkastelemiseksi STECF-ryhmä voi komission yksiköiden suostumuksella perustaa alaryhmiä, jotka työskentelevät komission määrittelemän toimeksiannon perusteella. Alaryhmät koostuvat vähintään kahdesta ryhmän jäsenestä ja ulkopuolisista asiantuntijoista. Alaryhmät raportoivat ryhmälle ennalta määritellyssä ajassa toimeksiantonsa mukaisesti. Alaryhmät lakkautetaan heti, kun ne ovat täyttäneet toimeksiantonsa.
   5.   Komissio huolehtii ryhmän ja sen alaryhmien sihteeripalveluista. Sihteeristö vastaa teknisestä ja hallinnollisesta tuesta ja koordinoinnista, jotka ovat tarpeen ryhmän toiminnan tehostamiseksi ja sen alaryhmien kokousten järjestämiseksi. Tarvittaessa sihteeristö myös koordinoi ryhmän ja sen alaryhmien toimintaa Euroopan unionin muiden elinten ja kansainvälisten elinten toiminnan kanssa. Komission edustajat, joita asia koskee, voivat olla läsnä ryhmän ja sen alaryhmien kokouksissa. Ryhmän ja sen alaryhmien kokoukset pidetään pääsääntöisesti komission tiloissa.
   6.   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, asetetaan saataville rekisteriin tai rekisterilinkin kautta erityiselle verkkosivustolle, jolla tiedot ovat saatavilla. Pääsy tällaiselle verkkosivustolle ei edellytä käyttäjän rekisteröitymistä eikä sitä rajoiteta millään muullakaan tavalla. Julkaisemisesta saa poiketa silloin, kun asiakirjan tietojen ilmaiseminen voisi vaarantaa julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (5) 4 artiklassa määritellyllä tavalla.
   7.   Ryhmä vahvistaa työjärjestyksensä asiantuntijaryhmien työjärjestysmallin pohjalta.
   7 artikla
   Luottamuksellisuus
   1.   STECF-ryhmän jäsenten ja ulkopuolisten asiantuntijoiden on noudatettava perussopimuksissa ja niiden täytäntöönpanosäännöissä vahvistettua salassapitovelvollisuutta sekä EU:n turvaluokiteltujen tietojen suojelua koskevia komission turvallisuussääntöjä, jotka on vahvistettu komission päätösten (EU, Euratom) 2015/443 (6) ja (EU, Euratom) 2015/444 (7) liitteessä. Jos he eivät noudata näitä velvollisuuksia, komissio voi toteuttaa kaikki asianmukaiset toimenpiteet.
   2.   Asioiden käsittely ryhmässä on luottamuksellista. Ryhmä voi jäsentensä yksinkertaisella enemmistöllä ja komission yksiköiden suostumuksella päättää avata asioidensa käsittelyn yleisölle.
   8 artikla
   Kulukorvaukset ja erityiskorvaukset
   1.   STECF:n jäsenillä ja ulkopuolisilla asiantuntijoilla on oikeus saada erityiskorvausta hyvitykseksi tekemästään valmistelutyöstä ja/tai osallistumisestaan ryhmän toimintaan sekä asiaankuuluviin ulkopuolisiin kokouksiin, kuten liitteessä esitetään.
   2.   Komissio korvaa matka- ja oleskelukulut, joita ryhmän jäsenille ja ulkopuolisille asiantuntijoille aiheutuu osallistumisesta ryhmän tai alaryhmien kokouksiin ja asiaankuuluviin ulkopuolisiin kokouksiin, voimassa olevien komission säännösten mukaisesti.
   3.   Kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   9 artikla
   Siirtymäsäännökset
   Päätöksen 2005/629/EY 4 artiklan mukaisesti nimitetyt STECF-ryhmän jäsenet jatkavat toimikauttaan tällä päätöksellä perustetun komitean jäseninä, kunnes ryhmän uudet jäsenet nimitetään tämän päätöksen 4 artiklan mukaisesti. Tämän päätöksen säännöksiä sovelletaan kyseisiin henkilöihin.
   10 artikla
   Kumoaminen
   Kumotaan päätös 2005/629/EY.

      Tehty Brysselissä 25 päivänä helmikuuta 2016.

            Komission puolesta

         Karmenu VELLA

            Komission jäsen

      (1)  EUVL L 354, 28.12.2013, s. 22.

      (2)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).

      (3)  Komission päätös 2005/629/EY, tehty 26 päivänä elokuuta 2005, tieteellis-teknis-taloudellisen kalastuskomitean perustamisesta (EUVL L 225, 31.8.2005, s. 18).

      (4)  Jäsenet, jotka eivät halua nimeään julkaistavan, voivat pyytää poikkeusta tästä säännöstä. Asiantuntijaryhmän jäsenen nimen julkaisematta jättämistä koskeva pyyntö on katsottava perustelluksi silloin, kun julkaiseminen voisi vaarantaa jäsenen turvallisuuden tai perusteetta loukata hänen yksityisyyttään.

      (5)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.

      (6)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

      (7)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).

      LIITE
      Erityiskorvaukset

                  1)

                  Ryhmän jäsenet ja ulkopuoliset asiantuntijat ovat oikeutettuja saamaan erityiskorvauksen hyvitykseksi kuluista, joita heille aiheutuu osallistumisesta henkilökohtaisesti tai etäviestintäkeinoin (kirjallinen menettely) ryhmän kokouksiin. Erityiskorvaus on enintään 450 euron suuruinen päiväraha kultakin täydeltä työpäivältä, kuten jäljempänä olevassa taulukossa täsmennetään. Sen kokonaismäärä lasketaan ja pyöristetään ylöspäin lähimpää puolta työpäivää vastaavaan määrään.

                              Euroa/täysi päivä (1)

                              Ryhmän täysistunnot

                              Alaryhmät

                              Puheenjohtaja

                              450

                              450

                              Varapuheenjohtaja

                              450

                              450

                              Ryhmän jäsen

                              300

                              300

                              Ulkopuolinen asiantuntija

                              300

                              300

                  2)

                  Ryhmän jäsen, joka toimii esittelijänä, on oikeutettu saamaan erityiskorvauksen hyvitykseksi kokouksen ulkopuolella tehdystä työstä, kuten ryhmän tai alaryhmän kokousasiakirjojen valmistelemisesta tai viimeistelemisestä. Tämä 450 euron suuruinen erityiskorvaus vastaa yhtä täyttä työpäivää.

                  3)

                  Ryhmän jäsen tai ulkopuolinen asiantuntija, joka toimii esittelijänä, on oikeutettu saamaan erityiskorvauksen hyvitykseksi tieteellisten raporttien (yhteenvedot, kyselyt ja taustatiedot) asettamisesta saataville ryhmän tai alaryhmän kokousten valmistelemiseksi taikka ryhmän tai alaryhmän kokouspöytäkirjan laatimisesta.

                  4)

                  Puheenjohtaja on oikeutettu saamaan erityiskorvauksen hyvitykseksi ryhmän työskentelyn tieteellisestä ohjaamisesta ja järjestämisestä ryhmän täysistuntojen ulkopuolella.
                  Jos komissio pyytää tekemään valmistelutyötä, johon sisältyy erityisesti ryhmän tai sen jonkin alaryhmän raporttien tai lausuntojen laatiminen, analyysien tekeminen vaikutusten arvioinnin tueksi tai työskentelyn tieteellinen ohjaaminen, se täsmentää suoritettavien tehtävien sisällön ja aikataulun. Työpäivien lukumäärää laskettaessa otetaan huomioon käsiteltävistä asioista aiheutuva työtaakka suhteessa niiden monimutkaisuuteen, tehtävien suorittamiseen kuluva aika suhteessa tietojen ja tieteellisen kirjallisuuden määrään ja saatavuuteen sekä kerättävien ja käsiteltävien tietojen laatu. Jäljempänä esitetystä ohjeellisesta työpäivien lukumäärästä voidaan näin ollen poiketa ainoastaan asianmukaisesti perustelluissa poikkeustapauksissa.

                              Ohjeellinen työpäivien lukumäärä

                              Tehtävätyyppi

                              1 – 10 päivää

                              Valmistelutyö (tieteelliset raportit, tutkimukset ja analyysit vaikutusten arvioinnin tueksi).

                              4 – 6 päivää

                              Ryhmän tai alaryhmän kokouspöytäkirja ja ryhmän lausunto.

                              10 – 30 päivää

                              Ryhmän työskentelyn tieteellinen ohjaus ja järjestäminen ryhmän täysistuntojen ulkopuolella, erityisesti kun on kyse neuvonnan antamisesta komissiolle seuraavilla aloilla: yleinen tieteellinen suunnittelu, ulkopuolisten asiantuntijoiden käyttöönotto, tieteellisten raporttien ja ryhmän tai alaryhmän kokousten sisällön määrittely sekä olemassa olevien tietojen ja tutkimustulosten saatavuuden varmistaminen. Näin voidaan valmistella ja koordinoida alaryhmien kokoonpanoa ja kokouksia sekä olla yhteydessä muihin neuvoa-antaviin elimiin, sidosryhmiin ja komission yksiköihin (meri- ja kalastusasioiden pääosasto, muut pääosastot ja Yhteinen tutkimuskeskus).

                        Asiantuntijalle, joka esittelijän ominaisuudessa asettaa saataville tieteellisiä raportteja ryhmän tai alaryhmän kokouksen valmistelemiseksi tai laatii ryhmän tai alaryhmän kokouspöytäkirjan, ja puheenjohtajalle, joka vastaa ryhmän työskentelyn tieteellisestä ohjauksesta ja järjestämisestä ryhmän täysistuntojen ulkopuolella, maksetaan 450 euron suuruinen päiväraha kultakin täydeltä työpäivältä.

                  5)

                  Yhteisestä kalastuspolitiikasta annetun asetuksen (EU) N:o 1380/2013 18 artiklan mukaisesti ryhmän jäsenet voivat tukea komission yksiköitä osallistumalla ryhmän jäsenen ominaisuudessa kokouksiin alueellisella ja kansainvälisellä tasolla. Ryhmän jäsen on oikeutettu saamaan erityiskorvauksena 300 euron suuruisen päivärahan kultakin täydeltä työpäivältä. Osallistumiseen on saatava etukäteen lupa komission yksiköiltä, ja erityiskorvaus maksetaan sen jälkeen, kun komission yksiköt ovat tarkistaneet läsnäolon.

                  6)

                  Ryhmän jäsenen tai ulkopuolisen asiantuntijan saama erityiskorvaus päivää kohti on yhteensä enintään 450 euroa komission päätöksen C(2014) 2220 mukaisesti.

         (1)  Ainoastaan aamu- tai iltapäivän kokoukseen osallistumisen tapauksessa korvaus on 50 prosenttia päivärahasta.


title: 2008/527/EY: Euroopan parlamentin päätös 24. huhtikuuta 2007 vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2005

text:
               15.7.2008

               FI

               Euroopan unionin virallinen lehti

               L 187/149

         EUROOPAN PARLAMENTIN PÄÄTÖS
   24. huhtikuuta 2007
   vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2005
   (2008/527/EY)
   EUROOPAN PARLAMENTTI, joka
   ottaa huomioon Euroopan meriturvallisuusviraston lopullisen tilinpäätöksen varainhoitovuodelta 2005 (1),
   ottaa huomioon tilintarkastustuomioistuimen kertomuksen Euroopan meriturvallisuusviraston tilinpäätöksestä varainhoitovuodelta 2005 sekä viraston vastaukset (2),
   ottaa huomioon neuvoston 27. helmikuuta 2007 antaman suosituksen (5711/2007 — C6-0080/2007),
   ottaa huomioon EY:n perustamissopimuksen ja erityisesti sen 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,
   ottaa huomioon meriturvallisuusviraston perustamisesta 27. kesäkuuta 2002 annetun Euroopan parlamentin ja neuvoston asetuksen (EY) N:o 1406/2002 (4) ja erityisesti sen 19 artiklan,
   ottaa huomioon neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A6-0114/2007),

               1.

               myöntää Euroopan meriturvallisuusviraston pääjohtajalle vastuuvapauden viraston talousarvion toteuttamisesta varainhoitovuonna 2005;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan meriturvallisuusviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Hans-Gert PÖTTERING

            Pääsihteeri

         Harald RØMER

      (1)  EUVL C 266, 31.10.2006, s. 13.

      (2)  EUVL C 312, 19.12.2006, s. 30.

      (3)  EYVL L 248, 16.9.2002, s. 1, asetus sellaisena kuin se on muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).

      (4)  EUVL L 208, 5.8.2002, s. 1, asetus sellaisena kuin se on viimeksi muutettuna asetuksella (EY) N:o 1891/2006 (EUVL L 394, 30.12.2006, s. 1).

      (5)  EYVL L 357, 31.12.2002, s. 72.
    ---documentbreak---

               15.7.2008

               FI

               Euroopan unionin virallinen lehti

               L 187/150

         EUROOPAN PARLAMENTIN PÄÄTÖSLAUSELMA
   24. huhtikuuta 2007
   joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2005
   EUROOPAN PARLAMENTTI, joka
   ottaa huomioon Euroopan meriturvallisuusviraston lopullisen tilinpäätöksen varainhoitovuodelta 2005 (1),
   ottaa huomioon tilintarkastustuomioistuimen kertomuksen Euroopan meriturvallisuusviraston tilinpäätöksestä varainhoitovuodelta 2005 sekä viraston vastaukset (2),
   ottaa huomioon neuvoston 27. helmikuuta 2007 antaman suosituksen (5711/2007 — C6-0080/2007),
   ottaa huomioon EY:n perustamissopimuksen ja erityisesti sen 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (3) ja erityisesti sen 185 artiklan,
   ottaa huomioon meriturvallisuusviraston perustamisesta 27. kesäkuuta 2002 annetun Euroopan parlamentin ja neuvoston asetuksen (EY) N:o 1406/2002 (4) ja erityisesti sen 19 artiklan,
   ottaa huomioon neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A6-0114/2007),

               A.

               ottaa huomioon, että tilintarkastustuomioistuin totesi saaneensa riittävän varmuuden siitä, että 31. joulukuuta 2005 päättyneen varainhoitovuoden tilinpäätös on luotettava ja tilien perustana olevat toimet ovat kaiken kaikkiaan lailliset ja asianmukaiset,

               B.

               ottaa huomioon, että parlamentti myönsi 27. huhtikuuta 2006 pääjohtajalle vastuuvapauden viraston talousarvion toteuttamisesta varainhoitovuonna 2004 (6) ja että vastuuvapauspäätökseen liittyvässä päätöslauselmassa se muun muassa

                           —

                           panee merkille, että tilintarkastustuomioistuin löysi virheitä sisäisen tarkastuksen järjestelmästä;

                           —

                           pitää valitettavana, että meren saastumisen torjuntatoimiin myönnettyjä määrärahoja käytettiin niukasti: sekä maksusitoumusmäärärahoja että maksumäärärahoja oli käytettävissä 700 000 euroa, joista vain 200 000 euroa käytettiin, mikä tarkoittaa 28 prosentin käyttöastetta;

         Useimpia erillisessä vastuuvapausmenettelyssä olevia EU:n erillisvirastoja koskevat yleiset näkökohdat

               1.

               katsoo, että erillisvirastojen jatkuvasti kasvava määrä ja tiettyjen erillisvirastojen toiminta eivät vaikuta sopivan yhteen yleisen toimintakehyksen kanssa, eivätkä tiettyjen erillisvirastojen toimivaltuudet aina vastaa unionin (poistetaan) todellisia tarpeita eivätkä sen kansalaisten odotuksia, ja toteaa, että yleisesti erillisvirastojen julkisuuskuva ja tiedotusvälineiden niistä esittämä arvostelu eivät aina ole myönteisiä;

               2.

               pyytää komissiota sen tähden määrittelemään uusien erillisvirastojen perustamiseen liittyvän yleisen toimintakehyksen sekä tekemään ennen kunkin uuden viraston perustamista kustannus-hyötyselvityksen ja valvomaan, ettei toiminta mene päällekkäin muiden erillisvirastojen toiminnan tai muiden yhteisön elinten toimivaltuuksien kanssa;

               3.

               kehottaa tilintarkastustuomioistuinta antamaan kustannus-hyötyselvityksestä lausuntonsa ennen parlamentin päätöstä asiasta;

               4.

               pyytää komissiota esittämään viiden vuoden välein selvityksen kunkin olemassa olevan viraston tarjoamasta lisäarvosta; pyytää kaikkia asianomaisia toimielimiä toteuttamaan tarvittavat toimet viraston toimenkuvan muuttamiseksi tai viraston lakkauttamiseksi, jos viraston tarjoamasta lisäarvosta annetaan kielteinen arvio;

               5.

               ottaa huomioon sääntelyvirastojen kasvavan määrän ja pitää sen vuoksi valitettavana, että vielä ei ole saatu päätökseen neuvotteluja esityksestä näiden virastojen toimintakehystä koskevaksi toimielinten väliseksi sopimukseksi, ja kehottaa komission toimivaltaisia yksiköitä tekemään yhteistyössä tilintarkastustuomioistuimen kanssa kaikkensa, jotta tämä sopimus saadaan pian tehtyä;

               6.

               toteaa, että komission talousarviovastuun vuoksi erillisvirastojen ja komission välisiä yhteyksiä on vahvistettava; kehottaa komissiota ja neuvostoa tekemään kaikkensa, jotta komissio saisi 31. joulukuuta 2007 mennessä kokoon määrävähemmistön sääntelyvirastojen valvontaelimiin, ja toimimaan vastaavalla tavalla aina uusia erillisvirastoja perustettaessa;

               7.

               pyytää tilintarkastustuomioistuinta lisäämään vuosikertomukseensa erillisen luvun niitä erillisvirastoja varten, joiden vastuuvapautta käsitellään komission tilinpäätöksen yhteydessä, jotta erillisvirastojen yhteisörahoituksen käytöstä saataisiin huomattavasti selkeämpi kuva;

               8.

               vahvistaa periaatteen, jonka mukaan kaikkien yhteisön erillisvirastojen, saivatpa ne avustusta tai eivät, on saatava parlamentilta vastuuvapaus jopa siinä tapauksessa, että niiden perustamistekstin nojalla myös toinen vastuuvapausviranomainen on osallisena;

               9.

               kehottaa tilintarkastustuomioistuinta tarkastamaan kaikkien erillisvirastojen varainhoidon moitteettomuuden ja tekemään siitä selkoa parlamentin asiasta vastaaville valiokunnille, talousarvion valvontavaliokunta mukaan luettuna;

               10.

               panee merkille, että erillisvirastojen määrä kasvaa jatkuvasti ja että niiden perustamisesta ja valvonnasta vastaavien komission pääosastojen on entistä tärkeämpää kehittää yhteinen erillisvirastoja koskeva strategia ottaen huomioon, että komissio kantaa erillisvirastojen toiminnasta poliittista vastuuta, joka on huomattavasti logistista tukea kauaskantoisempaa; katsoo, että tämän strategian kehittämisessä saattaisi olla hyödyllistä käyttää esimerkkinä rakennetta, jonka erillisvirastot loivat kyseisissä pääosastoissa tapahtuvaa koordinointia varten;

               11.

               kehottaa komissiota antamaan erillisvirastoille lisää hallinnollista ja teknistä tukea ottaen huomioon yhä monimutkaisemmiksi muuttuvat yhteisön hallinnolliset säännöt sekä tekniset ongelmat;

               12.

               panee merkille, että missään erillisvirastossa ei ole kurinpitoasioita käsittelevää elintä, ja kehottaa komission yksiköitä toteuttamaan tarvittavat toimet kyseisen välineen perustamiseksi pikaisesti;

               13.

               on tyytyväinen huomattaviin parannuksiin erillisvirastojen koordinoinnissa, jonka avulla ne pystyvät ratkomaan toistuvia ongelmia ja tekemään tehokkaammin yhteistyötä komission ja parlamentin kanssa;

               14.

               katsoo, että useiden erillisvirastojen yhteisen tukipalvelun luominen on toimenpide, jota kannattaa jatkaa ja laajentaa, jotta niiden taloushallinnon tietojärjestelmät saataisiin yhdenmukaistettua komission vastaavien järjestelmien kanssa;

               15.

               kehottaa erillisvirastoja parantamaan yhteistyötä ja tavoitteidensa yhteensovittamista alan toimijoiden kanssa; kannustaa komissiota hyväksymään tarvittavat menettelyt, joilla se tukee erillisvirastojen julkisuuskuvan parantamista ja vahvistaa niiden toiminnan näkyvyyttä;

               16.

               kehottaa komissiota ehdottamaan erillisvirastojen vuosikertomusten yhdenmukaistamista ja kehittämään tulosindikaattoreita, joiden avulla erillisvirastojen tehokkuutta on mahdollista verrata;

               17.

               kehottaa erillisvirastoja esittämään kunkin vuoden alussa tulosindikaattorit, joiden avulla niitä voidaan arvioida;

               18.

               kehottaa kaikkia erillisvirastoja käyttämään yhä laajemmin SMART-tavoitteita, joiden pitäisi johtaa päämäärien realistisempaan asettamiseen ja toteuttamiseen;

               19.

               on tilintarkastustuomioistuimen kanssa yhtä mieltä siitä, että myös komissio kantaa vastuuta erillisvirastojen hallinnosta (ja niiden varainhoidosta); kehottaa komissiota sen vuoksi valvomaan eri erillisvirastojen hallinnointia ja tarvittaessa opastamaan ja auttamaan niitä siinä varsinkin tarjouskilpailumenettelyjen asianmukaisen toteuttamisen, rekrytointimenettelyjen avoimuuden, moitteettoman varainhoidon (käyttämättä jääneet varat ja ylibudjetointi) ja erityisesti sisäistä valvontarakennetta koskevien sääntöjen asianmukaisen soveltamisen yhteydessä;

               20.

               katsoo, että erillisvirastojen työohjelmista on käytävä ilmi niiden tavoitteet operatiivisella ja mitattavissa olevalla tavalla ja että komission sisäisen valvonnan standardit olisi otettava asianmukaisesti huomioon;

         Erityiset näkökohdat

               21.

               panee merkille, että varainhoitovuoden 2005 talousarvion toteuttamista hankaloittivat henkilöstön palvelukseen ottamiseen liittyneet viiveet ja että tämä tilanne heijastui hallintomenoihin tarkoitettujen määrärahojen käyttöön;

               22.

               panee merkille, että virasto ei alkanut soveltaa toimintojohtamista, vaikka viraston varainhoitoasetuksessa on säädetty, että sen tulisi tapahtua yleisen talousarvion tarjoaman mallin mukaisesti tarkoituksena parantaa toimintaa koskevaa seurantaa;

               23.

               on huolestunut sen johdosta, että viraston tietokoneistettu yleisiä tilejä koskeva kirjanpitojärjestelmä sallii muutosten tekemisen suoraan kirjanpitoon ilman korjaavien merkintöjen tekemistä päiväkirjaan;

               24.

               vaatii, että taseeseen vietävä vastattavien luettelo on tarkastettava huolellisemmin, sillä vastattavien arvo arvioitiin vähintään 92 000 euroa liian suureksi (mikä vastaa melkein 10:tä prosenttia lyhytaikaisesta vieraasta pääomasta), mikä vastaa niiden tavaroiden ja palveluiden arvoa, joita ei vielä ollut vastaanotettu 31. joulukuuta 2005;

               25.

               panee merkille, että toimia koskevassa asiakirja-aineistossa, joka on asianmukaisen sisäisen tarkastusjärjestelmän edellytys, oli eräitä puutteita ja että sitoumuksiin ja maksuihin liittyvissä asiakirjoissa oli usein puutteita tai epäselvyyksiä;

               26.

               on huolestunut sen johdosta, että on vaikeaa saada tietää, mikä on varainhoitovuonna tehtyjen sopimusten kokonaismäärä ja voimassa olevien sopimusten määrä; vaatii, että valvontajärjestelmää on tiukennettava ensinnäkin hyväksymällä hallinnollisia ja valvontamenettelyitä koskevat vähimmäisvaatimukset, tietojen luonne ja niiden järjestäminen mukaan lukien;

               27.

               panee merkille, että ennakkomaksuja koskevia sopimuslausekkeita ei ole standardoitu pankkitakuiden järjestämisen osalta; kehottaa virastoa ratkaisemaan tämän ongelman viipymättä;

               28.

               panee lisäksi merkille puutteet julkisten hankintojen hallinnoimisessa ja edellyttää, että virasto noudattaa säännösten mukaisia vaatimuksia;

               29.

               pitää valitettavana, että henkilöstön palkkaamiseen liittyvät viiveet ovat johtaneet toimintamäärärahojen käyttöongelmiin (III osasto); panee tyytyväisenä merkille viraston päätöksen laatia rekrytointisuunnitelma ja vaatii, että vastaavat viivästykset vältetään tulevaisuudessa, jotta virasto olisi täysin toimintakykyinen.

      (1)  EUVL C 266, 31.10.2006, s. 13.

      (2)  EUVL C 312, 19.12.2006, s. 30.

      (3)  EYVL L 248, 16.9.2002, s. 1, asetus sellaisena kuin se on muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).

      (4)  EUVL L 208, 5.8.2002, s. 1, asetus sellaisena kuin se on viimeksi muutettuna asetuksella (EY) N:o 1891/2006 (EUVL L 394, 30.12.2006, s. 1).

      (5)  EYVL L 357, 31.12.2002, s. 72.

      (6)  EUVL L 340, 6.12.2006, s. 123.


title: 2005/533/EY: Euroopan parlamentin päätös, tehty 12 päivänä huhtikuuta 2005, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka IV – yhteisöjen tuomioistuin

text:
               27.7.2005

               FI

               Euroopan unionin virallinen lehti

               L 196/42

      EUROOPAN PARLAMENTIN PÄÄTÖS,
   tehty 12 päivänä huhtikuuta 2005,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka IV – yhteisöjen tuomioistuin
   (2005/533/EY)
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2003 (1),
   ottaa huomioon varainhoitovuoden 2003 tulostilin ja taseen (C6-0017/2005),
   ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset (2),
   ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (3),
   ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4) ja erityisesti sen 50 artiklan, 86 artiklan 4 kohdan sekä 145, 146 ja 147 artiklan,
   ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (5),
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön (A6-0066/2005),

               1.

               myöntää yhteisöjen tuomioistuimen kirjaajalle vastuuvapauden talousarvion toteuttamisesta varainhoitovuonna 2003;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja oheisen päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan talous- ja sosiaalikomitealle, alueiden komitealle ja Euroopan oikeusasiamiehelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL L 54, 28.2.2003, s. 1.

      (2)  EUVL C 293, 30.11.2004, s. 1.

      (3)  EUVL C 294, 30.11.2004, s. 99.

      (4)  EYVL L 248, 16.9.2002, s. 1.

      (5)  EYVL L 356, 31.12.1977, s. 1.

         EUROOPAN PARLAMENTIN PÄÄTÖSLAUSELMA,
      joka sisältää huomautukset, jotka ovat osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka IV – tuomioistuin
      EUROOPAN PARLAMENTTI, joka
      ottaa huomioon Euroopan unionin yleisen talousarvion varainhoitovuodeksi 2003 (1),
      ottaa huomioon varainhoitovuoden 2003 tulostilin ja taseen (C6-0017/2005),
      ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset (2),
      ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (3),
      ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan,
      ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4) ja erityisesti sen 50 artiklan, 86 artiklan 4 kohdan sekä 145, 146 ja 147 artiklan,
      ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (5),
      ottaa huomioon työjärjestyksen 71 artiklan ja liitteen V,
      ottaa huomioon talousarvion valvontavaliokunnan mietinnön (A6-0066/2005),
      Euroopan tilintarkastustuomioistuimen vuosikertomus

                  1.

                  panee merkille, että Euroopan yhteisöjen tuomioistuimen talousarvio oli 150 599 614 euroa, joista oli 31. joulukuuta 2003 mennessä sidottu 99,34 prosenttia (149 598 960,09 euroa) ja käytetty 93,32 prosenttia (146 842 346,23 euroa);

                  2.

                  panee tyytyväisenä merkille, että tilintarkastustuomioistuin arvioi nyt ensimmäisen kerran erikseen kunkin toimielimen sisäistä valvontaympäristöä ja julkaisi huomautuksensa vuosikertomuksen erillisenä lukuna;

                  3.

                  panee merkille, että eräitä varainhoitoasetuksen tärkeimpiä vaatimuksia (valvonnan vähimmäissäännöt, taloushallinnon toimijoiden johtosääntö, sisäisen tarkastajan tehtäväkentän määritteleminen) ei pantu vuonna 2003 kokonaisvaltaisesti täytäntöön;

                  4.

                  myöntää tässä yhteydessä, että yhteisöjen tuomioistuin kuitenkin hyväksyi tammikuussa 2003 uudet sisäiset varainhoitosääntönsä, ja on mielekkäämpää toimittaa yksityiskohtaiset normit ja kuvaukset vasta sitten, kun uudesta järjestelmästä on saatu käytännön kokemusta; toteaa, että tilintarkastustuomioistuimen edellyttämät asiakirjat annettiin maaliskuussa 2004;

                  5.

                  pitää huolestuttavana yhteisöjen tuomioistuimen toteamusta, jonka mukaan ”toimielimellä oli uusien säännösten soveltamiseksi käytössään vain hyvin rajallinen määrä henkilöitä, joilla oli perusteelliset tiedot varainhoidon järjestelmistä ja säännöksistä”;

                  6.

                  on niin ikään huolissaan siitä, että sisäinen tarkastaja ei voinut toteuttaa varainhoitovuoden 2003 työohjelmaansa henkilöstön puutteen vuoksi; on tyytyväinen siihen, että yhteisöjen tuomioistuin on valmis toimittamaan parlamentille jäljennöksen sisäisen tarkastajan vuoden 2004 työohjelmasta; pyytää yhteisöjen tuomioistuinta korjaamaan henkilöstön puutteen sille osoitettujen määrärahojen puitteissa ja viipymättä; katsoo, että sisäisen tarkastuksen toteuttamismahdollisuus on luonnollinen ja pakollinen osatekijä kaikessa hyvässä hallinnossa;

                  7.

                  panee merkille, että yhteisöjen tuomioistuin on erottanut toisistaan tilintarkastustuomioistuimen huomautusten mukaisesti ennakkotarkastuksen ja sisäisen tarkastuksen tehtävät;

                  8.

                  panee merkille, että yhteisöjen tuomioistuin neuvotteli voimassa olevien säännösten vastaisesti ohjelmiston käyttöön tarvittavien paikallislisenssien hankintaa koskevasta sopimuksesta rajoitetuin menettelyin julkaisematta asiasta ilmoitusta etukäteen; toteaa, että tuomioistuin on myöntänyt virheensä;

            Vuoden 2002 vastuuvapausmenettelyn seuranta

                  9.

                  pitää edelleen huolestuttavana oikeustapausten jatkuvaa ruuhkautumista vuonna 2003, vaikka vuotta 2004 koskevat tuomioistuimen alustavat luvut osoittavat lievää parannusta (6):
                  Euroopan yhteisöjen tuomioistuin:

                              2000

                              2001

                              2002

                              2003

                                 2004

                              ratkaistut asiat

                              526

                              434

                              513

                              494

                                 665

                              saapuneet asiat

                              503

                              504

                              477

                              561

                                 531

                              vireillä olevat asiat

                              873

                              943

                              907

                              974

                                 840

                        panee merkille, että tärkeimpiä aihepiirejä olivat ympäristö- ja kuluttaja-asiat, maatalous, lainsäädännön lähentäminen, sosiaalipolitiikka ja verotus; asioiden keskimääräinen käsittelyaika oli kaksi vuotta;
                  Ensimmäisen oikeusasteen tuomioistuin:

                              2000

                              2001

                              2002

                              2003

                                 2004

                              ratkaistut asiat

                              344

                              340

                              331

                              339

                                 361

                              saapuneet asiat

                              398

                              345

                              411

                              466

                                 536

                              vireillä olevat asiat

                              786

                              792

                              872

                              999

                                 1 174

                        panee merkille; että tärkeimpiä aihepiirejä olivat kumoamiskanteet, henkilöstöasiat ja immateriaalioikeudet; asioiden keskimääräinen käsittelyaika oli puolitoista vuotta;
                  on tyytyväinen seuraaviin parannuksiin:

                              —

                              tuomioita annettiin pienemmillä jaostojen kokoonpanoilla,

                              —

                              julkisasiamiesten lausunnot vähenivät,

                              —

                              luotiin virkamiestuomioistuin (26 prosenttia ensimmäisen oikeusasteen tuomioistuimen käsittelemistä asioista),

                              —

                              esittelevän tuomarin suullista käsittelyä varten laadittuja kertomuksia yksinkertaistettiin;

                        odottaa, että yhteisöjen tuomioistuin asettaa tulostavoitteita ja laatii niitä koskevia toimintasuunnitelmia supistaakseen jatkossa asioiden käsittelyaikaa;

                  10.

                  aikoo nostaa tämän asian keskeiselle sijalle vuoden 2004 vastuuvapausmenettelyn yhteydessä;

                  11.

                  on tyytyväinen jäsenten virka-autojen käyttöä koskeviin tuomioistuimen toimiin 31. maaliskuuta 2004 tehdyn hallinnollisen päätöksen mukaisesti; panee merkille, että uudet määräykset ovat avoimet ja ovat parantaneet tilannetta; panee merkille, että hallintotaakan vähentämiseksi tuomioistuin maksaa matkamääräyksillä hyväksyttyjen matkojen lisäksi myös kustannukset 15 000 kilometriin saakka ja että auton virkamatkakäyttö kirjataan kuljettajan ajopäiväkirjaan;

                  12.

                  panee merkille, että edellä mainitun päätöksen 6 artiklassa määrätään, että kun jäsen käyttää virka-autoa muihin kuin 5 artiklassa (jossa puhutaan virallisten tehtävien suorittamiseksi toteutetuista matkoista, joista on annettu matkamääräys, tai matkoista, jotka perustuvat vuotuiseen 15 000 kilometrin kiintiöön) tarkoitettuihin matkoihin, hän vastaa kaikista kustannuksista (tiemaksut, polttoaine ja mahdolliset lisäkustannukset, jotka aiheutuvat puitesopimuksessa määrätyn 45 000 kilometrin vuosirajan ylittymisestä); katsoo, että tällainen virka-auton yksityiskäyttö on peitelty luontoisetu, jollaista parlamentti pitää epäasiallisena;

            Tulojen ja menojen hyväksyjän vuotuinen toimintakertomus ja sisäisen tarkastajan vuosikertomus

                  13.

                  panee merkille yhteisöjen tuomioistuimen kirjaajan vastauksen, jonka mukaan hän ei kykene toimittamaan 86 artiklan 4 kohdan mukaista kertomusta eikä sisäisen tarkastajan kertomusta, koska ne eivät ole valmiita (7); tulee sen vuoksi kiinnittämään näihin kahteen asiakirjaan erityisesti huomiota vuoden 2004 vastuuvapausmenettelyn yhteydessä;

                  14.

                  panee merkille, että tulojen ja menojen hyväksyjä toimitti vuotuisen toimintakertomuksen 2003 vasta heinäkuussa 2004, eikä se sisällä tarkastuslausumaa; huomauttaa, että vuotuinen toimintakertomus olisi toimitettava ajoissa tilintarkastustuomioistuimen tilintarkastusta varten ja siihen olisi sisällytettävä allekirjoitettu tarkastuslausuma näkyvänä osoituksena taloudellisesta vastuusta;

            Muita huomioita

                  15.

                  onnittelee yhteisöjen tuomioistuinta vuonna 2003 toteutetuista kattavista laajentumisvalmisteluista, joista kerrotaan työryhmän kertomuksessa; jatkaa toimenpiteiden seurantaa vuoden 2004 vastuuvapausmietinnössään;

                  16.

                  pyytää yhteisöjen tuomioistuinta arvioimaan uuden varainhoitoasetuksen vaikutusta sen hallintoon ja lainkäyttöön hyvissä ajoin ennen vuosien 2005 tai 2006 tarkistusta, joka pitäisi toimittaa Euroopan parlamentille käsittelyä varten;

                  17.

                  panee merkille, että koska yhteisöjen tuomioistuin suostui 19. tammikuuta 2005 käytyjen keskustelujen yhteydessä vastaamaan ylimääräisiin kirjallisiin kysymyksiin, vastaukset on mahdollista ottaa huomioon vielä vuoden 2003 vastuuvapausmenettelyn yhteydessä.

         (1)  EUVL L 54, 28.2.2003, s. 1.

         (2)  EUVL C 293, 30.11.2004, s. 1.

         (3)  EUVL C 294, 30.11.2004, s. 99.

         (4)  EYVL L 248, 16.9.2002, s. 1.

         (5)  EYVL L 356, 31.12.1977, s. 1.

         (6)  Ks. vuosikertomus 2003; vuoden 2004 alustavat tiedot on saatu yhteisöjen tuomioistuimen hallinnolta.

         (7)  Vastaus kysymykseen nro 3.